text: Storvasken i Ewii er i gang
  15 august 2017 kl. 14.45
  Repræsentantskabet er samlet i energiselskabet Ewii. De næste timer skal afgøre, hvor omfattende storvasken skal være.
  Ledelsen skal forklare sig overfor repræsentantskabet. Hvis forklaringen ikke er god nok, kan det ende med et mistillidsvotum til hele bestyrelsen eller dele af dem.
  John Folmer Thomsen fra Kolding er en af kritikerne. Han vil have fornuftige svar på, hvad der er gået galt?
  Han vil godt erkende, at også repræsentantskabet har været sløve. Men hans kritik retter sig mod bestyrelsen. 
  Bestyrelsen har forud for mødet givet til kende, at den er parat til at se på f.eks. dyre sponsorater til Royal Arena og boldklubben OB og deres stadion i Odense. Alle sponsorater udenfor Ewiis forsyningsområdet.
  - Der er tale om en helt ny strategi for koncernen. Men nu må vi se, hvad de kommer frem med, siger John Folmer Thomsen til TV SYD, da han ankom til mødet.
  For en måned siden trak Middelfarts borgmester, socialdemokraten Steen Dahlstrøm, sig som formand. Baggrunden var den voldsomme kritik af selskabet – og måden, at koncernen tog afsked med den administrerende direktør Knud Steen Larsen. Han blev beskyldt for at have deltaget i dyre sponsorrejser og haft en egenrådig ledelsesstil.
  TV SYD følger repræsentantskabsmødet sammen med vore kolleger fra TV2 Fyn.
  TV2Fyn opdaterer live fra mødet på deres hjemmeside. Klik her, hvis du vil opdateres løbende.
  